ગુજરાતી સાહિત્ય જગતમાં શ્રી ધ્રુવ ભટ્ટનું નામ જરાય અજાણ્યું નથી. પોતાની છટાદાર ભાષાશૈલી અને હૈયું સ્પર્શતા વિષયો સાથે તેમણે વાંચકવર્ગ પર આગવી છાપ છોડી છે. સાહિત્ય અકાદમી પુરસ્કારના વિજેતા લેખક શ્રી ધ્રુવ ભટ્ટની નવી નવલકથા ‘તિમિરપંથી’ ફક્ત ઈ-પુસ્તક તરીકે પ્રસ્તુત થઈ રહી છે. એન્ડ્રોઈડ પર ઈ-પુસ્તક માટે અક્ષરનાદની પહેલી પસંદ એવી એપ્લિકેશન ન્યૂઝહન્ટ પર જ સવિશેષ આ પુસ્તક પ્રસિદ્ધ થવા જઇ રહ્યું છે. ૨૪મી ફેબ્રુઆરીના રોજ ગુજરાતી સાહિત્ય પરિષદ, આશ્રમ રોડ, અમદાવાદ ખાતે સામાજીક કાર્યકર્તા શ્રી કલ્પના ગાંગડેકરના હસ્તે આ પુસ્તક ઇ-બુક તરીકે લોન્ચ કરવામાં આવશે. આ પ્રસંગે લેખક અને નવલકથાકાર ધ્રુવ ભટ્ટ અને ન્યૂઝહન્ટના સી.ઇ.ઓ. વીરેન્દ્ર ગુપ્તા પણ હાજર રહેશે. આ પુસ્તક જૂન મહિના સુધી ફક્ત ઇ-પુસ્તક તરીકે જ મળશે.